**Moč in radost učenja, 13. maj ob 11. uri na Andragoškem centru Slovenije**

**Teden vseživljenjskega učenja (TVU)** bo v maju in juniju Slovenijo spremenil v Učečo se deželo. Na številnih prizoriščih po vsej državi se bodo zvrstili brezplačni izobraževalni dogodki, povezani z naravno in kulturno dediščino, zdravjem, medgeneracijskim sodelovanjem, trajnostjo, skupnostnim in globalnim učenjem, vključevanjem ranljivih skupin in drugimi temami. Številne prireditve, proslave, razstave, tečaji, predstavitve in drugi dogodki bodo ozaveščali o pomenu učenja in znanja za vse generacije in za vse vloge, ki jih posamezniki prevzemamo v svojem življenju. Več o TVU najdete v drugem pripetku.

Na dogodku Moč in radost učenja , 13. maja, bo z nami **mag. Katja Dovžak**, vodja sektorja za izobraževanje odraslih z Ministrstva za izobraževanje, znanost in šport (MIZŠ). Predstavniki Andragoškega centra Slovenije (ACS) bomo povedali kaj več o letošnjem festivalu učenja. Predstavili vam bomo **Mirjano Debelak**, letošnjo dobitnico priznanja ACS, ki je svoje delo posvetila ranljivim skupinam in posameznikom z oteženim dostopom do znanja. Svoje izkušnje bo predstavila tudi **Janja Urbiha** (dobitnica 2016), ki v številnih študijskih krožkih predaja znanje podeželskemu prebivalstvu in je tudi na druge načine vpeta v lokalno skupnost.

Sodelovala bo tudi **Veronique Halbart** z Direktorata za mednarodne odnose iz Belgije. Slovenski Teden vseživljenjskega učenja (TVU) se namreč uvršča med največje tovrstne dogodke tako v evropskem kot svetovnem merilu, zato si ga je želela ogledati. Vodja projekta TVU **mag. Zvonka Pangerc Pahernik** bo razkrila nekaj podrobnosti o tem uspehu. Število in kakovost prireditev po vsej Sloveniji namreč iz leta v leto rasteta. Pridružuje se nam vedno več partnerjev iz vseh slovenskih regij in najrazličnejših panog. Letos pričakujemo približno 2.000 prirediteljev s približno 9.000 dogodki.

Srečanje je tudi ena od skupnih akcij letošnjega TVU, ki smo jo poimenovali Moč in radost učenja. To je tudi naslov [Manifesta za učenje odraslih v 21. stoletju](https://eaea.org/our-work/influencing-policy/manifesto-for-adult-learning-in-the-21st-century/), ki ga je izdala Evropska zveza za izobraževanje odraslih (EAEA), na ACS pa smo jo prevedli v slovenščino in oplemenitili s številnimi slovenskimi primeri uspešnega vključevanja odraslih v učenje.

Želimo, da moč in radost učenja prevzameta najširšo javnost. Vključevanje v različne oblike učenja namreč povečuje osebno zadovoljstvo, aktivira manj dejavne državljane in dolgoročno prispeva k napredku. Zato smo veseli medijskega poročanja ne samo o **TVU 2019**, ampak tudi o drugih projektih, ki se jih ACS loteva v slovenskem in mednarodnem prostoru.

**Stiki:**

**mag. Zvonka Pangerc Pahernik**, nacionalna koordinatorica TVU

E: zvonka.pangerc@acs.si

T: 01 5842 567, 051 302 313

**Ana Peklenik**, v imenu organizatorjev dogodka Moč in radost učenja

E: ana.peklenik@acs.si

T: 01 5842 575